

Αρκαλοχώρι, 09/12/2024

Προς: ΜΜΕ

**ΔΕΛΤΙΟ ΤΥΠΟΥ**

**Ράλλυ Σπρίντ Ποταμιές – Ασκοί: Θέαμα με σημαντική αγωνιστική δράση για τους λάτρεις του μηχανοκίνητου αθλητισμού**

Το «ΡΑΛΛΥ ΣΠΡΙΝΤ ΠΟΤΑΜΙΕΣ Η&Κ ΑΕΒΕ» που διεξήχθη το διήμερο 7-8 Δεκεμβρίου 2024 και αποτελούσε τον τελευταίο αγώνα για το Κύπελλο Ράλλυ Ασφάλτου Κρήτης, πρόσφερε ένα υπέροχο θέαμα στους λάτρεις του μηχανοκίνητου αθλητισμού !

Η διοργάνωση περιελάμβανε και το Δήμο Μινώα Πεδιάδας, μέσα από την ειδική διαδρομή Ράλλυ Σπρίντ Ποταμιές – Ασκοί, με τους φίλους του αθλήματος να έχουν την ευκαιρία να δουν από κοντά τις ομορφιές του τόπου!

Ο αγώνας πραγματοποιήθηκε με 21 συμμετοχές, ενώ αμέσως μετά πραγματοποιήθηκε η απονομή των επάθλων, στο παραδοσιακό ρακοκάζανο Καλυκάκης Ιωάννης στην Περιφερειακή οδό Καστελλίου.

Εκεί παρευρέθηκαν προχωρώντας σε βραβεύσεις ο Πρόεδρος του Δημοτικού Συμβουλίου Μινώα Πεδιάδας Γιώργος Καλογεράκης και η Δημοτική Σύμβουλος και Πρόεδρος της Επιτροπής Παιδείας, Εκπαίδευσης και Σχολικής Στέγης Έφη Καλυκάκη.

Όπως τόνισαν μεταφέροντας και το μήνυμα του Δημάρχου Μινώα Πεδιάδας Βασίλη Κεγκέρογλου: "To ΡΑΛΛΥ ΣΠΡΙΝΤ ΠΟΤΑΜΙΕΣ Η&Κ ΑΕΒΕ ήταν μια ακόμη ευκαιρία για την ανάδειξη της διαχρονικής αξίας του Μηχανοκίνητου Αθλητισμού και της προσπάθειας που καταβάλλεται για την στήριξη του, ειδικά από τη στιγμή που είναι λίγες οι αθλητικές διοργανώσεις, οι οποίες δίνουν τη δυνατότητα σε θεατές να παρακολουθήσουν ένα τόσο σπουδαίο θέαμα με σημαντική αγωνιστική δράση. Η Δημοτική Αρχή στηρίζει την ενίσχυση του μηχανοκίνητου αθλητισμού και στέκεται πάντα αρωγός σε δραστηριότητες που προάγουν τις αξίες του αθλητισμού και περνούν μηνύματα για την οδική ασφάλεια".